Pa verloor sy gesondheidstrydPaul Visagé in die hospitaal. “Dit is baie hartseer, maar ons is rustig in die wete dat hy nie meer pyn en lyding het nie.” Die 74-jarige Paul Visagé, die man wat die afgelope maande in ondraaglike pyn was nadat sy been verlede jaar weens ŉ bakteriële infeksie geamputeer is, is Donderdag tuis oorlede. Maroela Media het verlede maand oor Visagé se toestand berig toe sy “gesonde” been ook gangreen opgedoen het en dokters niks vir hom kon doen nie weens sy swak immuunstelsel. Selma Visagé, Visagé se dogter, het Vrydag aan Maroela Media gesê sy het besluit om haar ouers Maandag in Rustenburg, waar hy in die hospitaal was, te gaan haal sodat hy eerder tyd by die huis kon deurbring. Visagé het tydens sy gesondheidstryd ook bedsere opgedoen wat hom sleg getref het. “Die dokters het bloot gesê hulle gaan nie sy ander been ook kan amputeer nie aangestel sy gestel so af was. Hy sou nie ŉ operasie oorleef nie. Dit was te laat.” Volgens Selma het die familie hulle dus voorberei dat hulle pa moontlik gaan sterf. Hulle het egter nie verwag dat dit binne ŉ kwessie van ŉ week sou gebeur nie, veral omdat die wond van sy geamputeerde been na ŉ lang gesukkel eindelik begin genees het. Selma Visagé se ouers in die hospitaal. (Foto: Verskaf) ŉ Groot behoud is dat Selma se broer ook Maandag van Amerika af gekom het en die laaste paar dae saam my pa kon deurbring voor sy dood. “Ons vermoed hy het net gewag om my boetie te sien voordat hy gaan.” Die laaste paar dae was vol verrassings toe Selma vir ŉ elektriese leunstoel op sosiale media gevra het om aan haar pa te skenk nadat hy Dinsdagaand moedeloos en in baie pyn was. “Ek en my dogter het beurte gemaak om agter hom te sit en hom regop te hou. Só ŉ stoel sou baie verligting bring.” Dié versoek het soos ŉ veldbrand op sosiale media versprei en Eric Barnard Meubels het laat weet dat hulle ŉ stoel vir Visagé sou skenk. Marius Barnard van dié firma sou gisteroggend ŉ splinternuwe stoel gaan aflewer, in die tyd toe Visagé dood is. Dié stoel sal egter nou na Selma se ma gaan wat ook met haar gesondheid sukkel. Sy was 43 jaar lank met Visagé getroud. Mense bied nou aan om te help met Visagé se agterstallige mediese uitgawes aangesien hy nie aan ŉ mediese fonds behoort het nie en sy mediese sorg van die laaste paar jaar uit sy familie se sak moes kom. “Die gemeenskap se ondersteuning help so baie. Wat hulle vir ons gedoen het oor die laaste twee dae, is ongelooflik. Ek het nie woorde nie,” het Selma gesê.